M. Vášáryová, poslankyňa: (2010-05-26):
Dovoľte, aby som povedala pár slov o budúcnosti, čo tento zákon, za ktorý idete zahlasovať a za ktorý tak tlieskate, čo bude znamenať pre vaše deti, pre vašich vnukov do budúcnosti. A hovorím to nie preto, lebo som dnes chcela vystupovať, ale hovorím to preto, pretože som rozprávala s niektorými poslancami aj z vašich radov. Aj z vašich radov. A prosím, aby ste si uvedomili, že keď budete hlasovať za vládny návrh, vládny návrh, ktorý prijala vláda Roberta Fica, desaťtisíce mladých Sloveniek a Slovákov, ktorí pracujú v zahraničí, sú občanmi Slovenskej republiky, v dobrej viere požiadali pred niekoľkými rokmi o občianstvo v Spojených štátoch amerických, v Kanade, v Austrálii a v iných štátoch, týmto krokom ich pripravíte o občianstvo Slovenskej republiky. (Reakcie z pléna.) Ja len aby ste vedeli, nie retroaktívne, ale teraz, keď ich budú dostávať, tie občianstva. Toto nie je len zákon o Maďaroch, toto je zákon o občianstvach všetkých štátov sveta. Všetkých štátov sveta. To znamená, že môj známy, ktorý má o polroka dostať občianstvo austrálskej republiky, príde automaticky o občianstvo Slovenskej republiky. Prosím vás, uvedomte si to. Uvedomte si to! Vyzývam všetkých mladých ľudí, ktorí sú takto, budú teraz postavení pred túto dilemu len preto, že nevieme a hystericky riešime reakciu na zákon prijatý maďarským parlamentom, že týchto ľudí postavíme pred túto dilemu. A tieto mozgy mladé zbavíme slovenského občianstva. Upozorňujem ich rodičov, a viem, o čom hovorím, hovorila som s nimi a volali mi niektorí, upozorňujem ich rodičov, že toto je vláda a toto sú poslanci, ktoré ich deti zbavia slovenského občianstva. Nie preto, že by chceli teraz vyriešiť ten problém, lebo je tu ešte iné riešenie, ktoré je, myslím, lepšie, ale nezakladá to, že my týchto ľudí zbavíme občianstva a títo ľudia, tak ako povedal pán Mečiar, tu budú cudzinci. Oni prídu o tri-štyri roky, budú chcieť tri-štyri roky žiť tu, ale budú žiť, pán poslanec, ako cudzinci, lebo vy zahlasujete za to, aby v tejto krajine boli cudzincami. A prosím aj všetkých rodinných príslušníkov, ktorí majú takéto deti, ktoré čakajú na občianstva a pracujú v zahraničí, aby si uvedomili, že toto je tá vláda a toto sú tí poslanci, ktorí zbavia ich deti, ktoré považovali Slovenskú republiku za vlasť a ktoré v dobrej viere, že na Slovensku platí dvojité občianstvo, požiadali o občianstvo iného štátu. Čo im odkazujete? Lebo ja za tento zákon nezahlasujem. Ja si neberiem, vy si zoberte toto, vy si to zoberte na svedomie, pán poslanec. Vy áno. Vy im odkážte: Vyberte si! Vyberte si. Doteraz to bolo povolené, ale odteraz je to tak. Zvyknite si. Odteraz to je tak, pretože nevieme nijako inak vyriešiť tento problém. A kvôli volebnému výsledku vás pripravíme o občianstvo v Slovenskej republike, aby ste sa tu cítili cudzincami. A teraz tomu tlieskajte, páni poslanci. Tlieskajte procesu zbavovania vlasti desiatok tisíc väčšinou mladých ľudí a väčšinou mozgov, ktoré by nám mohli pomôcť v našom rozvoji. Pán Mečiar hovoril, že toto je drobné politikárčenie. On povedal politikárenie, ale chcel asi zrejme povedať politikárčenie. Toto nie je politikárčenie. Toto je zbavenie vlasti mnohých tisícov Slovákov. Apelujem na vás a apelujem na ministra zahraničných vecí pána Lajčáka, kým je ešte čas. Vážený pán minister, presvedčte, prosím vás, túto vládu, že zbavovať občianstva kvôli tomuto zákonu desiatky tisíc mladých ľudí po celom svete je nezmysel. Apelujem na vás. Ďakujem veľmi pekne. (Potlesk.)